C 214/52
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
163. ragina vykdyti stiprią ES strateginę komunikacijos ir informavimo kampaniją Afrikos šalims, siekiant kovoti su žalingais naratyvais, ypač tais, kuriuos regione skleidžia Rusijos Federacija ir KLR;
164. smerkia Rusijos pavojų demokratijai keliantį kišimąsi Afrikoje, ypač padidinus „Vagnerio grupės“ veiksmus žemyne; griežtai smerkia „Vagnerio grupės“ piktnaudžiavimą ir nusikaltimus;
165. ragina užmegzti Afrikos ir Europos partnerystę, kuria būtų siekiama sukurti solidarumo, saugumo, taikos ir ilgalaikio klestėjimo erdvę; ragina ES imtis skubių veiksmų siekiant atremti stiprėjančius „Vagnerio grupės“ veiksmus keliose Afrikos šalyse, kurie skatina tolesnį nestabilumą ir kenkia pastangoms kovoti su terorizmu;
Stiprinti parlamentinę diplomatiją kaip užsienio politikos priemonę
166. atkreipia dėmesį į konkretų Parlamento indėlį į ES užsienio ir saugumo politiką naudojant turimas parlamentinės diplomatijos priemones; ragina vykdyti atidesnę Europos užsienio reikalų strateginės svarbos klausimų parlamentinę kontrolę; be kita ko, primena, kad Ukrainos Aukščiausioji Rada ir Parlamentas aktyviai bendradarbiauja politiniu ir techniniu lygmenimis;
167. pažymi, kad Parlamentas aktyviai dalyvauja BUSP taikydamas savo konkrečias priemones; pabrėžia Parlamento demokratizacijos programų, pvz., Jeano Monnet dialogo, kuriomis siekiama skatinti ir stiprinti parlamentų darbą, svarbą ir išskirtinumą; primena, kad visos ES institucijos turėtų dalyvauti ir bendradarbiauti imantis veiksmų ir reaguojant į bendrą demokratijos padėties blogėjimą, be kita ko, vykdant rinkimų stebėjimo, tarpininkavimo ir dialogo veiklą, konfliktų prevenciją, pasinaudojant skiriama Sacharovo premija ir tinklu ir parlamentine diplomatija;
168. ragina EIVT prioritetais nustatyti spaudos laisvę ir saviraiškos laisvę ir imtis visų būtinų veiksmų, kad būtų visapusiškai laikomasi ES žmogaus teisių gairių dėl saviraiškos laisvės internete ir realiame gyvenime; primygtinai ragina ES delegacijas gerinti prevencines apsaugos priemones, planuoti skubų atsaką į spaudos laisvės padėties pablogėjimą ir teikti akivaizdžią bei matomą paramą vietos žurnalistams ir pilietinei visuomenei;
169. ragina gerinti ES prevencinę diplomatiją kaip proaktyvią išorės politikos priemonę siekiant užkirsti kelią konfliktams tarp trečiųjų šalių protrūkio ir padėti joms rasti taikių didėjančios įtampos sprendimų;
170. pabrėžia, kokios svarbios parlamentinės asamblėjos, kaip bendradarbiavimo ir institucinio dialogo forumai, ir kokį vertingą indėlį jos įneša į Europos užsienio politikos veiksmus sprendžiant saugumo klausimus, ir pabrėžia, kad svarbu skatinti jų veiklą bei užtikrinti tinkamą jų veikimą ir plėtrą;
171. ragina Komisiją ir valstybes nares sudaryti sąlygas Parlamento vykdomai ES išorės veiksmų priežiūrai ir ją stiprinti, be kita ko, tęsiant reguliarias konsultacijas su Komisijos pirmininko pavaduotoju ir Sąjungos vyriausiuoju įgaliotiniu bei Komisija, įtraukiant Parlamentą į tinkamą tolesnį Europos taikos priemonės ir Strateginio kelrodžio įgyvendinimą ir tikrinimą; primena, kad Parlamentas palaiko tam tikrą neoficialų bendradarbiavimą su EIVT, kuris buvo sustiprintas po 2010 m. liepos 26 d.
Tarybos sprendimo ir „2010 m. vyriausiosios įgaliotinės pareiškimo dėl politinės atskaitomybės“; pabrėžia, kad būtina toliau stiprinti Parlamento ir EIVT, įskaitant jos delegacijas, tarpinstitucinių santykių sistemą; ragina sudaryti EIVT ir Europos Parlamento pagrindų susitarimą dėl bendradarbiavimo išorės veiksmų srityje stiprinimo, kuris sustiprintų pačios ES išorės veiksmų priemonių rinkinį; pabrėžia, kad reikia pasinaudoti Europos gynybos fondo (EGF) laikotarpio vidurio peržiūra, kad deleguotaisiais aktais darbo programoms būtų nustatyta tinkama parlamentinė priežiūra; pabrėžia, kad taip pat reikia nustatyti panašaus lygio parlamentinę būsimo Europos gynybos pramonės stiprinimo naudojantis bendradarbiaujamaisiais viešaisiais pirkimais akto (EDIRPA) ir Europos investicijų gynybos srityje programos (EDIP) priežiūrą; pabrėžia, jog tam, kad Parlamentas tinkamai atliktų savo svarbų demokratinės priežiūros vaidmenį, jam turėtų būti skaidriai ir laiku suteikta reikiama informacija ir dokumentai;